游會勝寺蒙泉
作者：呂本中
朝代：宋

paragraphs: 去郡十五里，滿山蔽青松。
朝來雨初過，蕭瑟鳴悲風。
踏泥轉溪曲，路盡山無窮。
層崖築欄閣，宛在雲煙中。
引水遶砌下，濆石常飛濛。
尋幽到寺背，蒼碧摩高空。
古甃冽寒泉，淺沙影重重。
伏流尚數步，暗與溪相通。
潺湲去何之，可折從此東。
會有到海期，豈計朝莫功。
我行因避賊，眺覽聊從容。
徘徊未忍去，僧飯催撞鍾。